খালিদ জামিলের পরীক্ষা শুরু শনিবার থেকে। কলকাতা ফুটবল লিগে ইস্টবেঙ্গলেরও অভিযান শুরু একই দিনে। মাঠে বল গড়ানোর আগেই গতবারের বর্ষসেরা ফুটবলার গুরবিন্দর সিংহ সমর্থকদের উদ্দেশে কঠিন বার্তা দিলেন। দলের পাশে দাঁড়ানোর, তাঁদের পাশে থাকার আবেদন জানালেন পঞ্জাবতনয়।
গত কয়েক মরশুম ধরে একটাই ছবি দেখা যায়। ইস্টবেঙ্গল কলকাতা লিগে খেলতে নামে। লিগও জিতে নেয়। কিন্তু আইলিগে নামলেই পা হড়কায় লাল-হলুদ শিবির। সমর্থকরাও হতাশ হয়ে পড়েন। তাঁদের ধৈর্যের বাঁধ ভেঙে যায়। তখন সমস্ত রাগ এসে পড়ে ফুটবলারদের উপরে। সমর্থকদের ক্ষোভের শিকার হতে হয় ফুটবলারদের।
ভক্তদের গালমন্দ শুনতে কারই বা ভাল লাগে? গুরবিন্দর বহু যুদ্ধের ঘোড়া। ইস্টবেঙ্গল সমর্থকদের নয়নেরও মণিও বটে। তাই রেনবো এফসির বিরুদ্ধে মাঠে নামার আগে পঞ্জাবতনয় বলছেন, ‘‘সমর্থকদের বলছি, আপনারা পাশে থাকুন। দলের সঙ্গে থাকুন। আপনাদের সঙ্গে আমাদের সম্পর্ক খুবই ভাল। কিন্তু পানের থেকে চুন খসলেই গালমন্দ করেন, এটা ঠিক নেওয়া যায় না। আপনারা গ্যালারি থেকে গালাগালি ছুড়লে, আমাদের মোটিভশেন নষ্ট হয়ে যায়। উল্টে বিপক্ষ দলের উৎসাহ বেড়ে যায়। আর আপনারা সবাই জানেন, কলকাতা লিগ কতটা কঠিন। একটা ম্যাচে পা হড়কালেই কিন্তু বিপত্তি। ফিরে আসা কঠিন হয়ে পড়ে।’’
এবার নতুন দল গড়েছেন কর্তারা। নতুন কোচ আনা হয়েছে। খালিদ জামিল আইজল এফসি-কে আইলিগ চ্যাম্পিয়ন করেছেন ঠিক কথা। কিন্তু কলকাতার ফুটবলে তিনি নতুন। সবটা জানেনও না। মরশুমের শুরু থেকেই উইলিস প্লাজার ফর্ম দেখে হতাশ হয়ে পড়েছেন সমর্থকরা।
গুরবিন্দর বলছেন, ‘‘কোচকেও সময় দেওয়া দরকার। রিয়াল মাদ্রিদ, বার্সেলোনাও হেরে যায়। তাই বলে ওদের দর্শকরা কি ফুটবলারদের গালমন্দ করেন? ইস্টবেঙ্গল ভারতের বিখ্যাত ক্লাব। সবারই তো স্বপ্ন থাকে ইস্টবেঙ্গলের জার্সি পরে খেলার। সমর্থকদের কোনও আত্মীয় বা ছেলে বা তাঁদের পরিচিত কেউ যদি ইস্টবেঙ্গলে খেলেন আর তাঁদের যদি গালাগাল করা হয়, তাহলে কেমন লাগবে?’’ প্রশ্ন তুলে দিচ্ছেন এই ডিফেন্ডার।
স্মরণকালের মধ্যে গুরবিন্দরকে এমন কড়া বার্তা দিতে দেখা যায়নি। এবারই মাঠে বল গড়ানোর আগে সমর্থকদের উদ্দেশে বার্তা দিলেন পঞ্জাবতনয়। লাল-হলুদের জনপ্রিয় এই ফুটবলারের আবেদন কি শুনবেন সমর্থকরা? সেটাই এখন দেখার।